[{"text_idx": "#000006", "text": "Gall newid gyrfa fod yn frawychus, ond hefyd yn hynod werth chweil. Cawsom sgwrs gyda rhai o\u2019n cynfyfyrwyr sydd wedi cymryd y cam mawr i lwybr gyrfa hollol newydd."}, {"text_idx": "#000007", "text": "Astudiodd ar gyfer BA mewn Gwleidyddiaeth ac Athroniaeth yng Nghaerdydd, ac ar o\u0302l gwneud cwpl o interniaethau, cafodd Kate gynnig o le ar gynllun i raddedigion gydag Accenture. Ar o\u0302l ychydig o flynyddoedd, sylweddolodd nad oedd yn mwynhau bod yn Ymgynghorydd Rheoli. Roedd hi\u2019n berfformiwr byrfyfyr ac yn awdur comedi brwd, ac roedd eisiau dilyn llwybr creadigol. Felly gwnaeth hi MA mewn Hysbysebu Creadigol ym Mhrifysgol Falmouth, ac yna cyfres o interniaethau yn Ad Land. Hanes, fel dywedon nhw, yw\u2019r gweddill. Mae hi bellach yn Uwch Weithiwr Creadigol ym Momentum Worldwide, yn rhan o McCann Worldgroup, ac yn mwynhau\u2019r gwaith bob dydd."}, {"text_idx": "#000008", "text": "Cofiwch atgoffa eich hun pam"}, {"text_idx": "#000009", "text": "Hyd yn oed pan rydyn ni\u2019n gwybod ein bod ni eisiau gwneud rhywbeth newydd, gall tir anghyfarwydd fod yn frawychus. Gofynnwch i chi\u2019ch hun pam rydych chi eisiau newid gyrfa \u2013 edrychwch ar yr ateb hwnnw ac yna gofynnwch i chi\u2019ch hun pam eto, gan barhau hyd nes y byddwch wedi dod o hyd i\u2019r rheswm sylfaenol. Dyna\u2019r peth fydd yn rhoi\u2019r ysgogiad sydd ei angen arnoch chi i wneud y cam mawr. Pan oeddwn i\u2019n ceisio argyhoeddi fy hun i adael swydd a\u0302 chyflog da iawn yn y Ddinas, fe wnes i fwrdd gweledigaeth a oedd yn cynrychioli fy \u2018pam\u2019 a\u2019i osod yn gefndir ar fy ngliniadur."}, {"text_idx": "#000011", "text": "Hyd yn oed os ydych chi\u2019n symud i faes cwbl amherthnasol ac yn gorfod dechrau ar y gris cyntaf eto, bydd yr holl brofiad rydych chi wedi\u2019i ennill hyd yn hyn yn ddefnyddiol ar ryw adeg. Defnyddiwch eich profiad gwaith i ddrysu disgwyliadau o\u2019r hyn y gall \u2018gweithiwr iau\u2019 ei wneud. Defnyddiwch eich sgiliau personol i amddiffyn eich hun ac eraill rhag y tasgau afresymol a roddir yn aml i weithwyr iau, sydd ddim eto\u2019n gwybod sut i\u2019w gwrthod."}, {"text_idx": "#000012", "text": "Ers yn ifanc iawn, roedd James yn dwlu ar unrhyw beth yn ymwneud a\u0302 physgod. Nid yw\u2019n syndod felly bod hyn wedi datblygu\u2019n yrfa addawol yn wyddonydd pysgodfeydd. Fodd bynnag, aeth i\u2019r Alban gyda\u2019i yrfa wyddonol, a gan iddo gael ei amgylchynu gan olygfeydd o\u2019r mynyddoedd anhygoel, datblygodd angerdd newydd am hwyl mewn mannau uchel. Roedd ganddo awydd i newid gyrfa er mwyn iddo allu arwain pobl yn y mynyddoedd a mannau gwyllt, a chadarnhawyd hyn gan daith ddringo i\u2019r Himalayas lle cyfarfu James a\u0302\u2019i wraig. Yn dilyn sawl blwyddyn o ail-hyfforddi penderfynol, gwireddwyd breuddwyd James. Erbyn hyn mae\u2019n rhedeg ei fusnes bach ei hun, James Orpwood Mountaineering, ac yn gweithio\u2019n llawrydd gyda gweithgareddau awyr agored a chwmni\u0308au teithio antur."}, {"text_idx": "#000014", "text": "Dylai\u2019r syniad o newid gyrfaoedd fod yn gyffrous! Fodd bynnag, gall hefyd fod yn frawychus, yn llawn ansicrwydd (cyffro!), a llawer o \u2018beth os\u2019. Gall cael cynllun ar gyfer eich newid gyrfa helpu i dawelu nerfau, a\u2019ch helpu i ganolbwyntio ar eich nod yn y pen draw. Gallai eich cynllun ganolbwyntio ar feysydd allweddol megis ail-hyfforddi, sicrhau cyllid ac amserlenni. Bydd angen chi fod yn hyblyg \u2013 ni fydd pob syniad sydd gennych yn cael ei wireddu, ond rwy\u2019n gwarantu unwaith y byddwch chi\u2019n cymryd y naid ffydd honno, bydd cyfleoedd ar gael i chi!"}, {"text_idx": "#000015", "text": "Ar o\u0302l i chi fynd amdani \u2013 cofiwch rwydweithio, manteisiwch ar bob cyfle, byddwch yn driw i chi\u2019ch hun."}, {"text_idx": "#000016", "text": "Unwaith y bydd eich gyrfa newydd ar y gweill manteisiwch ar bob cyfle i rwydweithio a\u0302 phobl fwy profiadol yn eich maes. Peidiwch a\u0302 bod ofn cynnig \u201ccysgodi\u201d ymarferwyr sefydledig, er enghraifft. Gall hyn helpu i feithrin eich profiad gyda chleientiaid \u201cbyd go iawn\u201d ac efallai y bydd yn eich helpu i gael gwaith gyda chyflogwyr posib. Bydd argymhellion personol, ymddygiad cyfeillgar a sgwrs dros baned yn llawer mwy buddiol nag ymholiad ebost di-wyneb. Dysgwch gan y goreuon \u2013 roedd yn rhaid i bawb ddechrau yn rhywle \u2013 ond arhoswch yn driw i chi\u2019ch hun, eich gwerthoedd a\u2019ch ethos eich hun."}, {"text_idx": "#000017", "text": "Mae ein platfform rhwydweithio i gynfyfyrwyr, Cysylltiad Caerdydd yn eich galluogi i ddod o hyd i gynfyfyrwyr eraill sy\u2019n gweithio yn eich diwydiant neu\u2019r sefydliad o\u2019ch breuddwydion er mwyn i chi allu gofyn cwestiynau iddynt, creu cysylltiadau a\u0302 nhw neu weld a fyddent yn cynnig gwasanaeth mentora."}, {"text_idx": "#000019", "text": "Roedd cael gwybodaeth am y sector elusennol wedi helpu fy mhroses benderfynu a hefyd wedi helpu yn y trafodaethau mewn cyfweliadau. Fe wnes i chwiliad Google, yna gwnes gais a llwyddais i gael lle yn Charity Apprentice, cwrs blwyddyn rhan-amser a roddodd sylfaen gadarn i mi o wybodaeth am y sector elusennol a swyddi posibl. Rhoddodd gyfleoedd rhwydweithio i mi ofyn cwestiynau i\u2019r rhai sy\u2019n gweithio\u2019n uniongyrchol yn y sector a roddodd y sicrwydd a\u2019r hyder i mi i wybod bod y penderfyniad yn iawn i mi."}, {"text_idx": "#000021", "text": "Mae bob amser yn syniad da meddwl ymlaen llaw ac ystyried eich opsiynau cyn newid gyrfaoedd. Efallai na fydd pethau\u2019n gweithio\u2019n union yn y ffordd roeddech wedi\u2019i gynllunio neu\u2019n gobeithio i ddechrau, felly gwnewch yn siw\u0302r eich bod yn agored i gyfleoedd a llwybrau eraill. Mae cymaint o rolau o fewn sector ac mae\u2019n dda cofio bod rolau\u2019n gallu amrywio mewn gwahanol sefydliadau hefyd. Peidiwch a\u0302 bod ofn cael sgyrsiau gyda\u2019ch rheolwr llinell, cydweithwyr, ffrindiau a theulu am opsiynau gan y gallent helpu i roi cyngor cyfeillgar neu dynnu sylw at gyfleoedd hyfforddi er enghraifft."}, {"text_idx": "#000022", "text": "Astudiodd Hannah ym Mhrifysgol Caerdydd am 5 mlynedd, gan gwblhau ei MArch mewn Dylunio Pensaerni\u0308ol yn 2009. Ar o\u0302l graddio, bu Hannah yn Ddylunydd ac yn Bensaer, ond ochr yn ochr a\u0302 hyn penderfynodd ddilyn ei hangerdd dros Seidr, gan sefydlu Sa\u0300i Go\u0300n Cider yn Fietnam yn 2013. Mae\u2019r brand yn 9 oed ac wrth i\u2019r busnes fynd o nerth i nerth, Hannah sydd bellach yn Gyfarwyddwr Sefydlu a Gwneuthurwr Seidr yn y cwmni\u2019n llawn amser. Seidr Sa\u0300i Go\u0300n yw prif frand seidr Fietnam, ac mae\u2019n cynnig seidr organig arobryn wedi\u2019i wneud yn Fietnam, gan ddefnyddio sudd 100% pur, fel y dylai seidr fod."}, {"text_idx": "#000023", "text": "Mae cymaint o werth i\u2019ch gradd o hyd"}, {"text_idx": "#000024", "text": "Cefais lawer o sgiliau trosglwyddadwy yn fy ngradd Meistr mewn Pensaerni\u0308aeth. Rwy\u2019n dal i\u2019w defnyddio heddiw, er enghraifft:"}, {"text_idx": "#000025", "text": "Gwerthu syniadau \u2013 mae hyn yn ddefnyddiol wrth wynebu cwsmeriaid a buddsoddwyr, yn ogystal a\u0302 chleientiaid a datblygwyr. Boed yn gynnig ar gyfer canolfan addysg neu\u2019n frand, mae\u2019r un egwyddorion yn berthnasol.\nAros yn driw i\u2019r cysyniad \u2013 o adeiladu manylion mawr i fach, rhaid i bopeth fod yn gysylltiedig a\u0302\u2019r un syniad. Mae\u2019r un peth yn berthnasol i frandiau. Os organig a chrefftwrol yw eich ffocws, dylai hynny effeithio ar bopeth o gynhwysion y cynnyrch i\u2019r arddull cyfathrebu.\nCreadigrwydd, dyfeisgarwch, sylw i fanylion, y gallu i weithio dan bwysau ... mae\u2019r rhestr yn ddiddiwedd!"}, {"text_idx": "#000026", "text": "Bydd yr awydd tanbaid hwnnw i redeg eich busnes eich hun yn eich poeni, felly gwnewch gynllun ac ewch amdani! Ni fydd y busnes hwnnw o reidrwydd yn deillio o\u2019r pwnc rydych chi wedi astudio. Os nad yw\u2019r llwybr yn ymddangos yn glir ac yn gyraeddadwy yn y dyfodol agos, yna ceisiwch fodloni\u2019r awydd hwn mewn ffordd arall. Rwy\u2019n angerddol am bensaerni\u0308aeth a dylunio, ond ni fyddai creu busnes yn y maes wedi apelio. Dim ond wrth edrych yn o\u0302l y sylweddolais hyn, ar o\u0302l i mi greu brand seidr. Beth bynnag fo\u2019ch meysydd o ddiddordeb, bydd gorfodi eich hun i osod cynllun 5 mlynedd tuag at nod terfynol sy\u2019n eich bodloni, yn eich annog i ddod o hyd i fusnes sy\u2019n addas i chi cyn gynted a\u0302 phosibl. Penderfynwch. Cynlluniwch. Gwnewch!"}, {"text_idx": "#000027", "text": "Mae cymuned Prifysgol Caerdydd yn griw o bobl sy\u2019n barod iawn eu cymwynas ac yma i\u2019ch helpu yn eich gyrfa ddewisol. Gallwch bori drwy eu cyngor a\u2019u hawgrymiadau ar ystod eang o bynciau busnes yn ein cyfres \u2018Bossing It\u2019."}]